કહેવાની જરૂર નથી કે આલિયા ભટ્ટ ‘રાઝી’ની કરોડરજ્જુ છે. ફરજ, વતનપરસ્તી, જાતની પહેલાં દેશને મૂકવાની ફિતરત, પરિવાર પર તોળાતા કાળને સાઈડમાં ધકેલીને પણ કામ પર ફોકસ રાખવું, કામમાં સતત આવતી (શું સાચું ને શું ખોટું એવી) Moral Dilemma-નૈતિક દ્વિધાઓ, બહારના નક્કર કોટિંગ પર હાવી થઈ જતું ગિલ્ટ અને ડરથી હૃદય ફાટીને બહાર આવી જાય એવો ખોફનાક ભય… આ બધું જ આલિયા મસ્ત રીતે રિફ્લેક્ટ કરે છે. આપણને સતત ખબર પડતી રહે કે ભલે એને જાસૂસ તરીકે ટ્રેઈન કરવામાં આવી હોય, પણ હજીયે એ એક કોડીલી કન્યા પણ છે. આમ તો આલિયાનું ફિમેલ સ્પાય તરીકેનું કેરેક્ટર આલ્ફ્રેડ હિચકોકની બ્લેક એન્ડ વ્હાઈટ ક્લાસિક સ્પાય ફિલ્મ ‘નોટોરિયસ’ની યાદ અપાવે એવું છે. છતાં તેમાં આવતો દેશ માટે કામ કરતા સૈનિક-સ્પાયનો Moral Dilemma સ્પીલબર્ગની ‘મ્યુનિક’ની યાદનું ટ્રિગર પણ દબાવે છે.